b'\n_START_ARTICLE_\nStampem\xc3\xb8lle\n_START_PARAGRAPH_\nEn stampem\xc3\xb8lle eller bare stampe i kortform er et anlegg til bearbeiding av t\xc3\xb8yer og skinn. Slike fantes det mange av rundt omkring i bygde-Norge p\xc3\xa5 17 - og 1800-tallet._NEWLINE_Stamping er en del av den gamle tekstilproduksjonen. Vevd vadmelst\xc3\xb8y m\xc3\xa5 stampes som en del av etterbehandlingen av t\xc3\xb8yet. N\xc3\xa5r stoffet ble tatt av veven var det stift og hardt. Tovingen gjorde vadmelsvevd t\xc3\xb8y mjukt og gjorde at det holdt godt p\xc3\xa5 varmen._NEWLINE_Stampa fungerer slik at vannhjulet driver en aksling. Denne l\xc3\xb8fter opp flere stokker som slippes ned i et trau eller et lagget trekar. I trauet ligger tekstilene i varmt s\xc3\xa5pevatn og blir tova av stokkene som hamrer ned p\xc3\xa5 dem._NEWLINE_En eldre metode for stamping var \xc3\xa5 bruke f\xc3\xb8ttene, men det var tungt arbeid._NEWLINE_En stampem\xc3\xb8lle kunne v\xc3\xa6re en del av et fargerverksted._NEWLINE_Stampem\xc3\xb8llene l\xc3\xa5 alltid ved fossefall, der vannkraft kunne utnyttes. Bare i noen f\xc3\xa5 tilfeller er stampem\xc3\xb8ller bevart._NEWLINE_Stampa fra Gjengedalen er ein av to som vart satt opp i Gjengedalen i Hyen._NEWLINE_Rekve Mylna i Voss kommune ble fredet i 1978 og har fungert som kornm\xc3\xb8lle og vadmelsstampe. I Setesdal er en stampem\xc3\xb8lle gjennoppf\xc3\xb8rt i nyere tid. Norsk Folkemuseum satte i 1936 opp en stampe fra J\xc3\xb8ssvoll i Stordal p\xc3\xa5 Sunnm\xc3\xb8re. Denne stampa har igjen blitt kopiert og er satt opp igjen p\xc3\xa5 plassen den ble hentet fra. Noen stampem\xc3\xb8ller har gitt stedsnavn til en lokalitet eller et omr\xc3\xa5de. Stampesletta p\xc3\xa5 Lillehammer er kanskje det best kjente. I Barbudalen i Arendal er det et hus som kalles for Stampa, like nedenfor Langs\xc3\xa6 m\xc3\xb8lle. Ogs\xc3\xa5 Kristiansand hadde sin stampem\xc3\xb8lle. Vannmagasinene for stampem\xc3\xb8lla, som ogs\xc3\xa5 en tid var byens drikkevannskilde ligger i Baneheia like utenfor Kvadraturen, sentrum av byen og heter F\xc3\xb8rste-, Andre- og Tredje Stampe._NEWLINE_Stampem\xc3\xb8ller ble ogs\xc3\xa5 brukt i tidlig papirindustri.'